Koordinatės: 54°54′34″š. pl. 23°50′24″r. ilg.﻿ / ﻿54.9094°š. pl. 23.8401°r. ilg.﻿ / 54.9094; 23.8401

| Vilijampolės futbolo maniežas |
| --- |
| Vaizdas nuo „Via Baltica" plento pusės |
| Vieta | Kaunas, Vilijampolė, Jovarų g. 4 |
| Atidarytas | 2019 m. |
| Savininkas | Kauno miesto savivaldybė |
| Paviršius | dirbtinė danga |
| Talpa | 100 sėdimų vietų |
| Lauko matmenys | 115 m ilgio ir 76 m pločio |
| Nuomininkai | „Tauro" sporto mokykla |

**Vilijampolės futbolo maniežas** (XX a. ***Kelininko stadionas***) – pripučiamu kupolu uždengta futbolo aikštė Kaune, Vilijampolėje, Jovarų gatvėje, vedančioje prie Lampėdžio ežero, buvusio „Kelininko" stadiono vietoje, šalia Nemuno ir Lampėdžių tilto. Maniežas skirtas „Tauro" sporto mokyklai, daugiausiai naudojamas kaip treniruočių bazė. Keturios grupės arba virš 50 jaunųjų futbolininkų vienu metu gali treniruotis uždarame futbolo manieže. Rungtynes stebėti gali apie 100 žiūrovų.

2019 m. vasarą iškilęs 110 m ilgio, 80 m pločio, iki 25 m aukščio pripučiamas kupolas, dengiantis naująjį futbolo maniežą, buvo vienintelė tokia konstrukcija Lietuvoje.

Istorija
--------

Rungtynės atvirame stadione, 2022 m.
*Kelininko stadionas* įrengtas XX a. 2-ojoje pusėje, sovietmečiu, kai jame žaidė „Kelininko" komanda. Atgavus nepriklausomybę ši komanda iširo, todėl stadionas buvo apleistas, faktiškai čia buvo laukymė. 2018 m. Kauno miesto savivaldybė nusprendė jame įrengti uždarą futbolo aikštyną, dengtą neįprastos konstrukcijos kupolu, kurį palaikys cirkuliuojantis oras. Maniežas buvo skirtas „Tauro" futbolo mokyklai.

Naujasis maniežas buvo reikalingas jaunųjų futbolo meistrų treniruotėms šaltuoju metų laiku. Jį statyti buvo planuojama „Tauro" sporto mokyklos stadione, aikštynuose prie Neries. Naujas maniežas turėjo būti įrengtas ant dabar esančios antrosios treniruočių aikštės bei nedidelės dirbtinės dangos aikštelės, neliečiant pagrindinės natūralios dangos aikštės. Tačiau galiausiai priimtas sprendimas statyti maniežą apleistame „Kelininko" stadione šalia Lampėdžių. Iki tol prie „Tauro" sporto mokyklos Neries krantinės parke jau buvo įrengti keli atviri stadionai. Derinant projektą, paaiškėjo, kad naujojo statinio sklypo paruošimui būtų tekę iškirsti nemažai suaugusių medžių. Be to, didelis pripučiamas pastatas galėjo smarkiai pakenkti kraštovaizdžiui. Maniežo saugumui galėjo grasinti ir Neries užliejama teritorija, nors potvyniai mieste pastaraisiais metais tapo retu reiškiniu.

Kupolo apačioje buvo planuojama palikti 2,5 m aukščio skaidrios medžiagos tarpą, pro kurį į pastato vidų patektų daugiau šviesos, matytųsi upės pakrantė. Buvo skaičiuojamas beveik 25 m pastato aukštis, 136×84 m jo dydis su viduje įrengta pilnų matmenų dirbtinės dangos futbolo aikšte, apie 500 vietų tribūnomis, apšilimo aikštele, pagalbinėmis patalpomis. Teoriškai pripučiamas kupolas vasarą galėtų būti išmontuojamas.

Milžiniška konstrukcija, dengianti naująjį futbolo maniežą, buvo pristatyta 2019 m. liepos mėnesį. Tačiau maniežas sportininkų priimti šios vasaros pabaigoje nespėjo, nes jau rugpjūtį išaiškėjo konstrukcijos defektai – viena iš kupolo sudėtinių dalių nebuvo sandari. Rangovas nusprendė kupolą pakeisti visiškai nauju. Dėl paprastos priežasties kupolą teko dar kartą pripūsti, nes paaiškėjo, kad kupolą išleidus jame prisikaupė labai daug vandens, o demontuojant tai trukdė. Pripūstą maniežą buvo galima lengviau demontuoti. Naujas pripučiamas maniežas su grafiniais elementais atidarytas 2019 m. gruodžio mėn.

2021 m. birželio 23 d. maniežo kupolą sugriovė stichinė audra. Iš pradžių buvo planuota, kad futbolo maniežas bus sutvarkytas ir toliau naudojamas kauniečių reikmėms, tačiau 2022 m. jis buvo tapęs lauko stadionu.

Konstrukcija
------------

Tai nesudėtingos konstrukcijos pripučiamas statinys. Slėginį kupolą sudaro dvigubas vinilinio audinio (PVC) sluoksnis. Į tarpą tarp jų kompresoriais tiekiamu suspaustu oru palaikoma reikiama stogo forma. Pripūstas kupolas stabilus, atlaiko paskaičiuotas vėjo ir kritulių apkrovas. Slovėnijoje pagaminto kupolo konstrukciją sudaro sujungtos varžtais atskiros dalys, kurių sumontuota dešimt. Viena tokia dalis sveria 2-3 tonas. Baltos spalvos kupolą puošia Kauno savivaldybės logotipe „Kaunas auga" naudojamos spalvos: žalia, rausva ir geltona. Viduje įrengta dirbtinės dangos aikštė, 100 vietų žiūrovų tribūnos, vidaus apšvietimas, šalia aikštės (už arenos ribų) pastatyti moduliniai konteineriai su rūbinėmis, pagalbinėmis ir administracinėmis patalpomis.

Galerija
--------

* Arenos viduje Arenos viduje
* Pagalbinių patalpų konteineriai Pagalbinių patalpų konteineriai
* Maniežo vartai Maniežo vartai
* Audros nugriautas kupolas (2021 m. birželis) Audros nugriautas kupolas (2021 m. birželis)

Šaltiniai
---------

1. ↑  Baigiamas pastatyti naujasis Kauno maniežas – vienintelė tokia konstrukcija Lietuvoje *15min.lt*
2. ↑  Kaune iškilo vienintelis tokio dydžio futbolo maniežas Lietuvoje *15min.lt*
3. ↑  Vilijmpolės kupolas *pilotas.lt*
4. ↑  Vilijampolėje už 1,6 mln. eurų iškils naujas sporto aikštynas. 2018-08-16, Kasvyksta.lt (tikrinta 2024-02-26).
5. ↑  Naująjį Kauno futbolo maniežą teko išardyti dar neatidarius. 2019-08-13, Delfi.lt (tikrinta 2024-02-26).
6. ↑  Futbolo maniežas Kaune kyla kitoje vietoje – senajame „Kelininko" stadione
7. ↑  Paaiškėjo, kaip atrodys naujasis Kauno futbolo maniežas[neveikianti nuoroda]
8. ↑  Kaune iškilo unikalus futbolo maniežas *m.eurofootball.lt*
9. ↑  Audra Kaune kirto ir sporto statiniui – stichijos neatlaikė 1,8 mln. kainavęs pripučiamas futbolo maniežas. 2021-06-24, Lrytas.lt (tikrinta 2022-06-13).
10. ↑  Neatlaikė audros: Kaune subliuško 1,8 mln. kainavusio futbolo maniežo kupolasArchyvuota kopija 2021-06-24 iš Wayback Machine projekto.
11. ↑  Pažadėjo: pripučiamas maniežas stovės. Lrytas.lt (tikrinta 2022-06-13).

Nuorodos
--------

|  |  |
| --- | --- |
|  | **Vikiteka: Vilijampolės futbolo maniežas** – vaizdinė ir garsinė medžiaga  |

* Sąrašas:Lietuvos futbolo stadionai